In nomine sancte et individue Trinitatis, in unitate Deitatis ineffabilis adorande colende summi Patris et Filii et Spiritus sancti, amen. Anno Incarnationis gratie ejusdem Filii Domini nostri Dei Mº CCº septuagesimo quinto, die lune post resurrectionem Domini, ego Humbertus perpetuus vicarius sancti Iohannis Eduensis de Crota, sanus mente licet eger corpore, nesciens quid mihi sit dies crastina paritura, ne decedam intestatus, ad honorem et laudem Domini nostri Ihesu Christi, de rebus meis et de bonis ad me pertinentibus dispono et ordino et meum facio testamentum in hunc modum. In primis eligo sepulturam meam in cymiterio beati Lazari Eduensis juxta karissime matris mee sepulturam. Item, do et lego reverendo patri in Christo G. Dei gratia episcopo Eduensi sex libras parvorum Divion.; archidiacono Eduensi, quatuor libras parvorum Divion.; archipresbitero Eduensi, quadraginta solidos parvorum Divion.; reverendis dominis meis decano et capitulo Eduensi, in die obitus mei, quatuor libras parvorum Divion. pro pitancia et in die trecennarii mei similiter quatuor libras parvorum Divion. pro pitancia. Item, do et lego ecclesie Eduensi quadraginta solidos Vien. annui redditus, pro anniversario matris mee in perpetuum singulis annis in crastino anniversarii mei in eadem ecclesia faciendo. Item, do et lego distributioni panis et vini ejusdem ecclesie viginti solidos Vien. annui redditus. Item, do et lego fabrice ecclesie Eduensis quadraginta solidos parvorum Divion.; item, capellanis deputatis officio altaris beate Marie virginis in ecclesia Eduensi viginti solidos parvorum Divion. in augmentationem reddituum ipsius altaris convertandos. Item, lego confratrie beati Iohannis Evangeliste in ecclesia Eduensi sexaginta solidos parvorum Divion. cujus priori debeo quinque solidos Divion. de anno preterito; item, parvo conventui Eduensi quadraginta solidos parvorum Divion.; item, sex capellanis me ad sepulturam deferentibus, cuilibet ipsorum quatuor solidos parvorum Divion.; item, congregationi sancti Andochii, sancti Iohannis et sancti Symphoriani Eduensis, cuilibet earumdem quadraginta solidos parvorum Divion. in die obitus mei, pro pitancia; item, ecclesie de Arnaio decem libras parvorum Divion. ad emendum redditus pro anniversario meo in perpetuum in eadem ecclesia singulis annis faciendo; item, domui Dei de Flavigneio, quadraginta solidos parvorum Divion.; item, fratribus Minoribus de Belna, quadraginta solidos parvorum Divion.; item, fabrice sancti Theobaldi, quadraginta solidos parvorum Divion.; item, cuilibet domui leprosorum de Edua et de Flavigneio archipresbiteratuum, de sancto Theobaldo, de Charneio, de Monte sancti Iohannis, de Suiseio et de Barnaio, duos solidos parvorum Divion.; item, domui Dei de Marchaaut, viginti solidos parvorum Divion.; domui Dei de Castro Eduensi, triginta solidos parvorum Divion. cum duobus linteaminibus; domui leprosorum de Floreio, viginti solidos parvorum Divion.; item, ecclesie beate Marie, beati Quintini et beate Anastasie Eduensis, cuilibet earumdem decem solidos parvorum Divion.; item, monialibus sancti Georgii, viginti solidos parvorum Divion.; fratribus Vallis sancti Benedicti, viginti solidos parvorum Divion.; item, fratribus beate Marie de Uchonio, decem solidos parvorum Divion.; item, ecclesie sancti Iohannis de Crota Eduensis, unum de duobus cyphis meis argenteis cum quadraginta solidis parvorum Divion. ad faciendum calicem ad opus ejusdem ecclesie; item, pauperibus membris Christi in die obitus mei ad elemosinam meam venientibus, cuilibet ipsorum, unum parvum denarium Divion. Item, lego avunculo meo domino Theobaldo quadraginta libras parvorum Divion., item fratri meo Galtero bene merito et valde digno, viginti libras parvorum Divion. et equm meum cum sella, freno, calcaribus et serto; item, Perrino nepoti meo, quatuor solidos parvorum Divion.; item, Pasquete uxori sue, decem ligteamina cum duabus peciis tele rossete; item, domino Colino nepoti meo, breviarios meos cum psalterio et viginti solidos Vien. quos mihi debet ex mutuo; item, Parisio de Arnaio consanguineo meo viginti quinque solidos Vien. quos mihi debet ex mutuo; item, Petronille sorori mee, decem libras parvorum Divion.; item, Iohanni Blondeau, quatuor libras parvorum Divion.; item, Ade et Odeto nepotibus meis, decem libras parvorum Divion.; item, Petronille nepte mee, sorori dictorum Ade et Odeti, viginti libras parvorum Divion. cum decem ligteaminibus, pro ipsa maritanda. Item, lego quatuor ligteamina Ade et Odeto prenotatis; item, Gilleto clerico quondam nepoti domini Nicholai curati de Arnaio, quatuor libras parvorum Divion.; item, domino Alberto succentori Eduensi, quinquaginta solidos parvorum Divion.; item, domino meo domino Bertrando de Moyes canonico Eduensi, decem libras parvorum Divion. et decem libras Vien. et unum de cyphis meis argenteis; item, cuilibet exequtorum meorum, quatuor libras parvorum Divion.; item, Hugoni de Edua, clerico, dicto de sancto Iohanne, qui plura servitia et curialitates mihi impendit, decem libras parvorum Divion. Item, centum solidos parvorum Divion. succursu Terre sancte. Volo insuper et precipio quod omnia debita mea et clamores mei solvantur et pacificentur integre de eisdem. Si quis autem contra hanc meam ultimam voluntatem venire presumpserit seu venire attemptaverit, si quid ei legavi in hac mea ultima voluntate, illud ei adimo et volo quod illud convertatur seu expendatur per manus exequtorum meorum in pios usus secundum quod eis melius secundum Deum videbitur expedire, seu quod illud convertatur in defensionem hujus mee ultime voluntatis. Hujus autem mee ultime voluntatis exequtores meos constituo virum venerabilem et discretum dominum Bertrandum canonicum Eduensem supradictum, dominum Colinum nepotem meum predictum et dominum Renaudum curatum ecclesie de Reclennes, dans et concedens ipsis tribus aut duobus aut uni eorumdem, si ipsi tres aut duo eorumdem nollent aut interesse non possent presentes exequtioni hujus mee ultime voluntatis generalem, plenam et liberam per se vel per procuratorem omnium rerum mearum et bonorum ad me pertinentium possessionem intrandi, agendi, petendi, defendendi, recipiendi, etc. Datum Edue et actum anno incarnationis Dominice Mº CCº septuagesimo quinto, mense Aprili, die lune supradicta.